De ziua Femeilor Mironosițe, Preasfințitul Antonie, Episcopul de Bălți, a oficiat, împreună cu un sobor de preoți și diaconi, cu binecuvântarea Înaltpreasfințitului Părinte Teofan, Mitropolitul Moldovei și Bucovinei, Sfânta și Dumnezeiasca Liturghie la Mănăstirea „Sfinţii Atanasie şi Chiril” și „Femeile Mironosițe” din Copou, Iași.
În cuvântul său, Preasfințitul Antonie s-a referit la rolul Femeilor Mironosițe în vestirea apostolilor minunea Învierii și la rolul femeii creștine în păstrarea și transmiterea credinței din generație în generație.
Așa cum obișnuiește Episcopul de Bălți să dăruiască o candelă sfântului locaș unde oficază pentru prima dată Sfânta și Dumnezeiasca Liturghie, candelă care să ardă pentru unitatea neamului românesc, a donat una și Mănăstirii Copou, Iasi.
Preasfințitul Antonie le-a rugat pe măicuțe, dar și pe cei prezenți la Sfânta și Dumnezeiasca Liturghie să se roage, în rugăciunile lor de dimineață și de seară și pentru Basarabia.
Maica stareță, Maria-Magdalena, l-a asigurat că va avea grijă ca flacăra candelei să ardă, la Mănăstirea Copou, Iasi, pentru Basarabia și pentru neamul românesc. Maica stareță i-a mulțumit pentru vizită și binecuvântare acordată obștii monahale și i-a dăruit ierarhului de la Bălți un epitrahil și omofor, confecționat de maicile de la mănăstire.